NASIHA FUPI KWA WAISLMU WAPYA 


Kwa jina la Allah, Mwingi wa Rehema, Mwenye kurehemu. 


1. kumbuka kwamba Uislamu ni wa Allah, Sub-hanahu wa Ta'ala. kwa 
hivyo ni muhimu wewe uingie katika Uislamu kwa sababu (na makusudio) 
ya Allah pekee, na wala sio kwa kutaka manufaa yoyote ya kibinafsi au kwa 
lengo la yasiyokuwa Twaa (kumtii Muumbaji). 

2; Binadamu anapoupata ukweli huwa ni wajibu kwake kuushikilia na 
kuutetea kwa vyovyote vile, bila kujali yatakavyokuwa matokeo. Zaidi ya 
hayo, sharti awe na subira ili aweze kuwa na uthabiti katika huo ukweli 
(ambao amupata). 

3. kuwapendelea wenzako mema unayoyapenda wewe, ni sehemu ya 
shukurani kwa Allah, Aliye juu, Mtukufu aliye mkuu, kwa neema hii ya 
Uislamu aliyokutunuku (aliyokupa). Kwa hivyo wakaribishe wenzako, ili nao 
wapate sehemu yao ya Neema hii Tukufu (Uislamu). 

4. Uislamu sio mali ya mtu yeyote. Sio Mali ya Waarabu kwa kuwatenga 
wasiokuwa Waarabu, wala sio Mali ya Matajiri kwa kuwatenga masikini. 
Kwa hakika ni uwanja ulio wazi kwa wote, na zaidi ni kwamba aliye Mtukufu 
mbele ya Allah kuwashinda wenzie ni yule anayewazidi wenzake katika 
kushikamana na mafundisho, kwa kuwa anatenda kama inavyohitajika na 
ndiye anayetarajiwa zaidi kuwa katika daraja ya juu siku ya kiama (siku ya 
kufufuliwa). 

5. Kumbuka kwamba baada ya wewe kuwa Muislamu utapata marafiki 
wapya kama watakavyozuka pia maadui - kiongozi wao akiwa Shetwani - na 
atajaribu kuweka kizuizi baina yako na Uislamu, au kwa kiwango cha chini 
sana, kukuzuilia maendeleo ndani ya dini yako, ili pia usiwanufaishe 
wenzako. 

6. Allah, mwenye Uwezo wote na Utukufu na Ufalme ndiye Msaidizi wako, 
asiyekuwa na shaka. kwa hivyo, kumbuka kwamba ikiwa Allah Atatambua 
kwamba wewe ni muaminifu Rohoni mwako, fahamu naye Atakutendea 
wema unaofaa Duniani na Akhera. 

7. Uislamu ni mfumo wa maisha uliopangwa vizuri, utokao kwa Mola wa 
ulimwengu. Na pia ni kama vile katiba. Kuhusu waislamu wote, wao ni 
binadamu tu ambao baadhi ya wakati, wanafanya makosa au wanakosea 
wakijitahidi kufanya mema. Baadhi yao wanaushikilia Uislamu vyema na 
hali kunao walio wapungufu, ki-elimu au ki-tabia au ki-ibada. Kwa hivyo 
yeyote miongoni mwao anayetenda yaliyo sawa, ni kutokana na kuwa 
anafahamu Uislamu vyema. Na vitendo anavyovitenda vinakuwa ndiyo 
sawa. Vile vile anayetenda yasiyo sawa, basi makosa yake yatamletea yeye 
madhara. Haiwezekani kuulaumu Uislamu kwa makosa yanayotendwa na 
mtu au watu ambao hawakutekeleza vyema mafundisho ya Uislamu. 

8. Pengine Waislamu walifurahi sana kwa wewe kujiunga na mila hii (ya 
Nabii Ibrahim), na pengine walikukaribisha sana pale mwanzo. Haya ni 
kutokana na wanavyokupenda. pamoja na hivyo ni muhimu Allah, Mwenye 
Nguvu na Utukufu, aone uaminifu wako katika Roho yako na katika vitendo 
vyako. 

9. Uislamu ni mfumo ulio na mpangilio wa maisha bora, kama vile Mashule 


yanavyokuwa na mpangilio wa kuwalea wanafunzi (yaani Manhaj au 
syllabus). Na ni njia ya maisha inayofaa kufuatwa na kufuatiliwa katika 
maisha yote. Kwa hivyo, kama unavyoamrisha Uislamu Mtu kuswali, 
kufunga (saum), kutoa zaka na sadaka, na kwenda kuhiji Makka, pia 
unaamrisha Mtu kuwa muaminifu na mkweli katika maongezi (kauli), 
mwenye huruma kwa walio wadhaifu na maskini. Aliye na heshima kwa 
wazee na anaishi na watu vizuri. Vile vile kama unavyokataza Uislamu Mtu 
kulewa na kuzini (na mke wa watu au binti yao), hivyo hivyo ndivyo 
unavyokataza Dhulma, Wivu, Uhasidi na Tabia mbaya. Kwa ufupi Uislamu 
unaamrisha kila wema na maarifa yenye manufaa na unakataza kila ubaya 
unaodhuru watu (iwe ni Maneno au Vitendo au Itigadi). 

10. Allah Amefanya Maisha ya hii Dunia kuwa pahala pa kufanyiwa Watu 
Mtihani ili kupambanua Ukweli na Uwongo, na yaliyo sawa na yaliyo 
makosa. Vile vile Allah, Sub-hanahu wa taala, Ametenga mtihani maalumu 
kwa Waumini, ili kuchunguza (imani ya) Roho zao. Kwa njaa au umasikini 
au maradhi au kuondokewa na wapenzi, kwa mauti au mitihani 
aliyoichagua Allah, ili kuwapandisha ngazi (peponi ikiwa walikuwa na 
subira na kudumu katika Imani na haki na vitendo vizuri). kwa hivyo 
kumbuka ukweli huu unapokuwa Maishani mapya. 

11. Ni jambo la dharura kuwa Muislamu anahitajika kuwa mwenye nguvu, 
anayefurahia (kujivunia) Maisha yake mapya. Sio lazima kila wakati kuwa 
anachukua nafasi ya kujilinda. Badala yake anafaa pia kuwapa watu 
aliyonayo yeye (yaani Uislamu), akiwa na heshima zake na kujivunia Dini 
yake. kwa ukweli yeye ndiye aliye na bidhaa tukufu na takatifu zaidi. Wakati 
huo huo anafaa kuwa mwenye Hikima na mwenye Subira wakati anaongea 
na kutekeleza lolote na binadamu wenzake. 

12. Uislamu sio tu kutamka LA ILAHA ILLA ALLAH, MUHAMMAD RASUULU 
LLAHI. Kwa kweli mfumo wa amri kutoka mbinguni (SHARIA) ndiyo 
unaoendesha maisha ya mwanadamu vyema na kikamilifu. Uislamu unazo 
hukumu (ahkaam), Aadabu (adabu au mpangilio wa kutekeleza mambo), 
Ibaadat (vitendo vya kuabudia) na Muamalaat, yaani tartibu za kutendeana 
baina ya Mtu na Watu (katika jamii au biashara). Kwa hivyo inahitaji mtu 
kujifundisha Uislamu hatua kwa hatua. 

13. Mwisho tunakuhimiza ujiunge na chuo cha kufunza Waislamu wapya. 
vyuo ambavyo huwa vimeanzishwa pahali tofauti tofauti katika vituo vya 
Da'awa (vituo vya makaribisho), ili upate kuelimika kuhusu mambo yote ya 
Uislamu. 

